**RETNINGSLINJER OG INFORMATION OMKRING VIDEOOVERVÅGNING VED ALHEDENS IDRÆTSFORENING**

**Hvad er formålet med videoovervågningen?**

Videoovervågningen skal skabe tryghed for idrætsudøvere, trænere og forældre ved Alhedens Idrætsforening.

Ligeledes er formålet med videoovervågningen, at forebygge og evt. opklare kriminalitet, hærværk, uhensigtsmæssig opførsel ved og omkring idrætsfaciliteterne og Klubhuset samt evt. identificere personer, der tilsniger sig adgang til faciliteterne uden forudgående godkendelse.

**Grundlag**

Videoovervågningen er etableret under hensyn til gældende regler og bestemmelser på området på opsætningstidspunktet, herunder TV-overvågningsloven, persondataloven, straffeloven, forvaltningsloven og almindelige forvaltningsretlige principper og arbejdsretlige regler.

**Definition af videoovervågning?**

Videoovervågning er i tv-overvågningsloven defineret som: *”ved videoovervågning forstås vedvarende eller regelmæssigt gentagen personovervågning ved hjælp af fjernbetjent eller automatisk virkende videokamera, fotografiapparat eller lignende apparat. Lovens regler om tv-overvågning finder tilsvarende anvendelse på opsætning af sådant apparat med henblik på overvågning”.*

**Orientering om videoovervågning**

Opsætning af videoovervågning er blevet besluttet af bestyrelsen i Alhedens Idrætsforening. Forretningsudvalget tilsikrer, at alle brugere, medlemmer, trænere og forældre tilknyttet Idrætsforeningen er orienteret.

Samtidig kommunikeres nærværende retningslinjer for videoovervågning på Idrætsforeningen hjemmeside.

**Ansvar**

Ansvar for opsætning samt brug af videoovervågningsudstyr er placeret ved Bestyrelsen for Alhedens Idrætsforening med det formelle ansvar ved formanden for bestyrelsen. Alhedens Idrætsforenings Forretningsudvalg administrerer og forvalter området på vegne af bestyrelsen samt fører tilsyn med, at anførte bestemmelser og retningslinjer på området overholdes.

Forretningsudvalget er samtidig ansvarlig for, at alle optagelser fra overvågningen opbevares på en sikker og forsvarlig måde således, at uvedkommende ikke har adgang til optagelserne.

Til daglig er det kun to, af forretningsudvalget udpegede personer fra bestyrelsen og/eller underudvalg, der har adgang til videoovervågningssystemet og video/fotomaterialer. Disse to personer varetager ligeledes placering af kameraer, sikring af kameravinkler, vedligeholdelse af de tekniske installationer, evt. gennemsyn af videooptagelser, samt evt. ændringer i placering og antallet af kameraer.

De udpegede personer fremgår af Idrætsforeningshjemmeside - anført under ansvarlige for videoovervågning.

Link til hjemmeside: <https://aif.foreningshjemmeside.dk/kontakt/>

**Etableret videoovervågning**

Videoovervågningsløsningen er som udgangspunkt etableret med henblik på opsamling af billeder og optagelser, hvorfor der ikke sker aktiv overvågning af live-stream. Vedkonstateret behov, kan de to udpegede personer, tilgå videomaterialerne og gennemse disse.

Videoovervågningen foretages på følgende steder/lokaler:

Multibane ved Klubhus, terrasseområder ved Klubhus, centralt møderum/køkken-alrum i Klubhus samt ved og omkring Stadionbygningen.

**Opbevaring/tilgang til videomaterialer**

Optagelserne lagres i ca. 14 dage på et serversystem, hvortil der kræves adgangskode/password. Det er kun de to udpegede personer, der har adgangskode/password.

Optagelserne og live-stream kan ligeledes tilgås via app-løsning. Som anført i ovenstående tilgås videoovervågningen ikke som live-stream med mindre, der er identificeret behov.

Optagelserne fra videoovervågningen må kun tilgås, hvis det er nødvendigt pga. kriminalitet, mistanke om hærværk eller uhensigtsmæssig opførsel samt ved mistanke om ikke godkendt adgang til Idræts Foreningens faciliteter, herunder bygningen ved Stadion.

Optagelserne må kun udleveres til politiet og offentlig myndighed ifm. opfølgning på en eller flere af ovenstående anførte situationer. Optagelserne må ikke offentliggøres, videregives eller forevises til andre end politi, beredskab eller offentlig myndighed medmindre der er samtykke fra alle de personer, der er på de optagelserne.

**Skiltning**

Der er opsat skilte med oplysning om videoovervågningen ved alle Idræts Foreningens bygninger og faciliteter, herunder Klubhus, Multibane og Stadion.

**Procedure ved behov for at tilgå videomateriale**

* Ansvarlige for videoovervågning kontaktes
* Hændelsen beskrives.
* Om muligt angives tidsrum for hændelsen og lokalitet.
* Relevante optagelser gennemses af de ansvarlige.
* Evt. belastende videomateriale, der viser eller formodes at være af betydning for hændelsen afgrænses og gemmes særskilt.